Document ID: 32001R1447

Rådets forordning (EF) nr. 1447/2001
af 28. juni 2001
om ændring af forordning (EF) nr. 1260/1999 om vedtagelse af generelle bestemmelser for strukturfondene
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 161 og artikel 299, stk. 2,
under henvisning til forslag fra Kommissionen(1),
under henvisning til samstemmende udtalelse fra Europa-Parlamentet(2),
under henvisning til udtalelse fra Det Økonomiske og Sociale Udvalg(3),
under henvisning til udtalelse fra Regionsudvalget, og
ud fra følgende betragtninger:
(1) Artikel 29, stk. 3, litra a), i Rådets forordning (EF) nr. 1260/1999(4) fastsætter alene mulighed for, at fondenes deltagelse andrager indtil højst 85 % af de samlede støtteberettigede udgifter, når det drejer sig om fjernområder i en medlemsstat, der omfattes af Samhørighedsfonden, og de perifere græske øer, der er ugunstigt stillet på grund af deres afsides beliggenhed.
(2) Traktatens artikel 299, stk. 2, påpeger, at alle regionerne i den yderste periferi står over for samme naturbetingede ulemper, herunder særlig deres fjerne beliggenhed og deres status som øsamfund, som kan hæmme deres udvikling.
(3) Det er derfor nødvendigt at ændre bestemmelserne i artikel 29, stk. 3, litra a), i forordning (EF) nr. 1260/1999, således at fondenes deltagelse kan fastsættes til højst 85 % af de samlede støtteberettigede udgifter for alle fjernområderne, uanset om de ligger i en medlemsstat, der omfattes af Samhørighedsfonden, og når det ikke drejer sig om infrastrukturinvesteringer, der skaber betydelige nettoindtægter, eller om investeringer i virksomheder.
(4) Artikel 29, stk. 4, litra b), i forordning (EF) nr. 1260/1999 fastsætter, at ved investeringer i virksomheder kan fondenes deltagelse ikke overstige 35 % af de samlede støtteberettigede udgifter i regioner, der omfattes af mål nr. 1.
(5) Alle regioner i den yderste periferi er støtteberettigede under strukturfondsmål nr. 1 i perioden fra 1. januar 2000 til 31. december 2006 i overensstemmelse med Kommissionens beslutning af 1. juli 1999 om opstilling af listen over de regioner, der er omfattet af strukturfondsmål nr. 1 for nævnte periode.
(6) En forhøjelse af strukturfondenes maksimale deltagelsessats for investeringer i små og mellemstore virksomheder beliggende i regionerne i den yderste periferi viser sig nødvendig i betragtning af disse virksomheders vanskeligheder, for at der kan ydes et væsentligt bidrag til udviklingen i de pågældende regioner.
(7) Bestemmelserne i artikel 29, stk. 4, litra b), i forordning (EF) nr. 1260/1999 bør derfor ændres, så fondenes deltagelse, når det drejer sig om investeringer i små og mellemstore virksomheder beliggende i regionerne i den yderste periferi, kan andrage indtil 50 % af de samlede støtteberettigede udgifter.
(8) I henhold til artikel 14 i forordning (EF) nr. 1260/1999 dækker de enkelte planer, EF-støtterammer, operationelle programmer og enhedsprogrammeringsdokumenter en periode på syv år, og programmeringsperioden begynder den 1. januar 2000. Af konsekvenshensyn og for at undgå forskelsbehandling af regioner, der er omfattet af det samme program, skal de i denne forordning fastsatte undtagelser ekstraordinært kunne finde anvendelse for hele denne programmeringsperiode.
(9) I henhold til artikel 13 i Rådets forordning (EØF) nr. 2019/93 af 19. juli 1993 om særlige foranstaltninger for visse landbrugsprodukter til fordel for de mindre øer i Det Ægæiske Hav(5) fastsættes der undtagelsesbestemmelser på strukturområdet for så vidt angår ovennævnte øer. Denne artikel ophævedes ved Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(6). Situationen på de mindre øer i Det Ægæiske Hav og de ekstraordinære geografiske vilkår er en hindring for tilpasningen og udvikingen af deres landdistrikter, hvilket kan afhjælpes ved at hæve Strukturfondenes interventionssatser -
UDSTEDT FØLGENDE FORORDNING:
Artikel 1
I forordning (EF) nr. 1260/1999 foretages følgende ændringer:
1) Artikel 29, stk. 3, litra a), affattes således: "a) højst 75 % af de samlede støtteberettigede udgifter og som hovedregel mindst 50 % af de støtteberettigede offentlige udgifter for foranstaltninger, der gennemføres i regioner omfattet af mål nr. 1. Når disse regioner ligger i en medlemsstat, der er omfattet af Samhørighedsfonden, kan fællesskabsstøtten ekstraordinært i behørigt begrundede tilfælde højst andrage 80 % af de samlede støtteberettigede udgifter og højst 85 % af de samlede støtteberettigede udgifter i de perifere græske øer, der er ugunstigt stillet på grund af deres afsides beliggenhed. I alle regionerne i den yderste periferi kan fællesskabsstøtten ekstraordinært i behørigt begrundede tilfælde højst andrage 85 % af de samlede støtteberettigede udgifter".
2) I artikel 29, stk. 4, andet afsnit, litra b), indsættes følgende nr.: "ii) højst 50 % af de samlede støtteberettigede udgifter i regionerne i den yderste periferi og undtagelsesvis ligeledes på de små øer i Det Ægæiske Hav for investeringer, der foretages i overensstemmelse med forordning (EF) nr. 1257/1999 for så vidt angår investeringer i små og mellemstore virksomheder".
Nr. ii) og iii) bliver derefter henholdsvis nr. iii) og iv).
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning anvendes fra den 1. januar 2000.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 28. juni 2001.

Labels: 18
15
19
5